**ELŐTERJESZTÉS**



**BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE**

**2022. augusztus 11-i rendkívüli nyilvános**

**ülésére**

**TÁRGY:**

**A Balatonszentgyörgy Környéki Önkormányzatok Társulása beruházásában épülő bölcsőde épület tovább építése ügyében döntéshozatal**

**Előadó:**

**Druskoczi Tünde**

**polgármester**

**ELŐTERJESZTÉS**

**Készült:** Balatonberény Község Önkormányzati Képviselő-testületének 2022. augusztus 11-i rendkívüli nyilvános testületi ülésére

**Tárgy:** **A Balatonszentgyörgy Környéki Önkormányzatok Társulása beruházásában épülő bölcsőde épület tovább építése ügyében döntéshozatal**

**Tisztelt Képviselő-testület!**

2013. július 1. napjával Balatonszentgyörgy, Balatonberény, Főnyed, Hollád, Szegerdő, Szőkedencs, Tikos és Vörs települések létrehozták a jogi személyiségű Balatonszentgyörgy Környéki Önkormányzatok Társulását. A Társulás határozatlan időre jött létre.

A társulási megállapodás alapján a társulás által ellátandó kötelező önkormányzati feladat többek között az óvodai ellátás biztosítása.

A Balatonszentgyörgy Környéki Önkormányzatok Társulását létrehozó és működtető önkormányzatok egyikében sem megoldott a bölcsődei feladatellátás, ezért a társulásban ellátandó feladatok körét a tagönkormányzatok a társulási megállapodás módosítása révén kiegészítették a bölcsődei ellátással, amely biztosítaná Balatonszentgyörgy, Balatonberény, Főnyed, Hollád, Szegerdő, Szőkedencs, Tikos és Vörs települések közigazgatási területén élők számára a három éven aluli gyermekek napközbeni ellátását.

A társulási megállapodás módosítását Balatonberény Község Önkormányzat képviselő-testülete a 87/2019.(VII.15.) számú határozatával fogadta el. A társulási megállapodás kiegészítése lehetővé tette a társulás számára, hogy a TOP-1.4.1-19 kódszámú, „Bölcsődei férőhelyek kialakítása, bővítése” megnevezésű pályázati lehetőséget kihasználva, Balatonszentgyörgy településen bölcsőde építésére pályázatot nyújtson be.

A Balatonszentgyörgy Környéki Önkormányzatok Társulása, mint gesztor és a Somogy Megyei Önkormányzat, mint konzorciumi tag a TOP-1.4.1-19-SO1-2019-00022 projektazonosító szám alatt Balatonszentgyörgyön bölcsőde építése céljából 329 999 999,- Ft összegű (100 %-os támogatási intenzitású) pályázati összeget nyert. A pályázat célja a 0-3 év közötti, bölcsődés korú gyermekek napközbeni felügyeletének megoldása a társulási tagtelepülések számára.

A pályázati cél egy zöldmezős, teljesen új építésű ingatlan építése, amely helyet adna a bölcsődei szolgáltatás ellátásának. A tervezett bölcsőde egy nevelési-gondozási egységként önálló intézményként kerülne kialakításra, közvetlenül a balatonszentgyörgyi települési óvoda szomszédságában.

A beruházás keretében összesen 24 fő férőhellyel bíró bölcsőde napközbeni foglalkozásaihoz kettő csoportszoba, két gyermekcsoportszoba számára közösen kialakított gyermekfürdőszoba, gyermeköltözők és átadó helyiségek, tárolóhelyiségek (gyermekágynak, játéknak és egyéb eszközöknek), akadálymentesített mosdó, illetve illemhely a szülők számára, előtér, babakocsi-tároló, takarítószer-raktár helyiségek, valamint gyermekcsoport-szobánként egy-egy terasz, és játszóudvar építése került tervezésre.

A vezetői iroda, gondozónői szoba és teakonyha, irattár, felnőttek részére kialakított öltöző és mosdó, WC helyiség, zuhanyzó, étkező, melegítőkonyha, ételhulladék-tároló, mosoda és vasaló helyiség és szeméttároló a gyermekek felügyeletéhez létrehozandó, a 15/1998. (IV.30) NM rendelet előírásait magába foglaló helyiségek. A kötelező helyiségeken túl a tervezett sószoba és a nagymozgást elősegítő vagy mozgásfejlesztő szoba kialakítása tenné még komfortosabbá és sokoldalúbbá a bölcsőde intézményét. Ezek a terek helyszínéül szolgálnának a sajátos nevelési igényű, illetve a korai fejlesztést igénylő gyermekek foglalkoztatásának is, tekintettel arra, hogy helyiségek felszereltsége erre alkalmas lenne.

Az építési beruházás mellett beszerzésre kerülnek a modern korhoz igazodó, a 3 év alatti gyermekek készségeit fejlesztő, nevelés-gondozást támogató eszközök a módszertani szakértő által jóváhagyott lista alapján.

A projekt megvalósításának tényleges kezdete 2020. március 1. napja volt, a megvalósítás tervezett befejezése 2022. november 29. napja.

A Balaton Bau Team Kft. kivitelező az építési naplóban a szerződéskötést követő horribilis alapanyag árak miatt vis maior helyzetet jelentett be, ezért a társulás elnöke, a Somogy Megyei Önkormányzat jegyzője, a projektmenedzser, a kivitelező ügyvezetője és felelős műszaki vezetője, a projekt műszaki ellenőre és dr. Kátay Tamás felelős akkreditált közbeszerzési szaktanácsadó 2022. május 24-én egyeztetést folytatott le Kaposváron, az erről készült emlékeztetőt, valamint az ÉVOSZ ajánlását előterjesztésemhez mellékelem.

Az egyeztetés során a vállalkozó (kivitelező) részéről elhangzott, hogy a megajánlott vállalkozói díjához képest a költségek nettó 80-100 millió Ft közötti összeggel növekedtek az építőanyagok árának növekedése miatt, így a szerződés teljesítése az építtető együttműködése nélkül számára lehetetlenné vált. A kivitelező jelzésének lényege tehát a beruházó felé, hogy az építőipar területén tapasztalható áremelkedések miatt nem tudja folytani a munkákat a vállalt áron, mivel így komoly veszteségeket kellene elkönyvelni, melyet a vállalkozása nem tud felvállalni. (A beruházás készültségi foka jelenleg kb. 50 %-os.)

A projektmenedzsment szervezet az egyeztetés során ismertette a felek, így a beruházó előtt álló lehetőségeket, melyet a csatolt emlékeztető tartalmaz.

A Balatonszentgyörgy Környéki Önkormányzatok társulása 2022. május 31-én ülésezett, ahol a napirendek között az épülő bölcsőde tovább építésével kapcsolatosan is döntött a társulás. A társulási ülésen az a közös álláspont került kialakításra, hogy az előre nem látható költségnövekedések miatt többlettámogatási igényt kell benyújtani, melynek összegét részletes műszaki számításokkal szükséges alátámasztani. Az egyeztetésen a jelenlévők abban állapodtak meg, hogy a beruházó és a kivitelező között köttetett vállalkozói szerződést feltételesen módosítanák azzal, hogy annak hatálybalépését a közbeszerzési tanúsítvány kibocsájtásától és a többlet támogatás megítélésétől teszik függővé. A társulási tanács üléséről készült jegyzőkönyvet az előterjesztésemhez szintén mellékelem.

A feltételes szerződésmódosításhoz a tagönkormányzatok képviselő-testületeinek döntése is szükséges.

Az eltelt időszakban a társulási települések önkormányzatainak képviselő-testületei az épülő bölcsőde tárgyában döntéseiket meghozták, és egységesen támogatták, hogy a beruházó a feltételes vállalkozói szerződés módosítást kezdeményezze.

**Határozati javaslat**

1. Balatonberény Község Önkormányzatának Képviselő-testülete a Balatonszentgyörgy Környéki Önkormányzatok Társulása (beruházó) beruházásában épülő bölcsőde építésével kapcsolatos előterjesztést megtárgyalta.
2. A Képviselő-testület hozzájárul, hogy a beruházó a megváltozott gazdasági körülmények miatt, a Közbeszerzési Hatóság és az Építési Vállalkozók Országos Szakszövetsége (ÉVOSZ) ajánlása alapján *feltételes* vállalkozói szerződésmódosítást kezdeményezzen, az építési költségek jelentős növekedése miatt, mely költségeket részletes műszaki számításokkal szükséges alátámasztani.
3. A Képviselő-testület tudomásul veszi, hogy akkreditált közbeszerzővel külön szerződést szükséges kötni, aki közreműködik a vállalkozói szerződés feltételes módosításában azzal, hogy annak hatálybalépését a közbeszerzési tanúsítvány kibocsátásától és a többlettámogatás megítélésétől teszik függővé.

Határidő: folyamatos

Felelős: Druskoczi Tünde polgármester

Druskoczi Tünde sk

polgármester