**ELŐTERJESZTÉS**



**BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE**

**2022. augusztus 11-i rendkívüli nyilvános**

**ülésére**

**TÁRGY:**

**Dr. Belina Csaba háziorvos kérelmének megvitatása**

**ELŐADÓ:**

**Druskoczi Tünde**

**polgármester**

**Tisztelt Képviselő-testület!**

Dr. Belina Csaba háziorvos, mint a Belina és Társa Egészségügyi Kft. képviselője 2022. július 29-én kérelemmel fordult önkormányzatunkhoz, melyben kérte, hogy Balatonberény és Vörs Község Önkormányzata, valamint a Belina és Társa Egészségügyi Kft. között megkötött, önálló orvosi tevékenység végzéséről szóló megbízási szerződés 12. pontját közös megegyezéssel módosítsuk.

A hivatkozott szerződés 12. pontja az alábbiakról rendelkezik:

„A vörsi rendelő vonatkozásában a rezsi költségek viselését a Megbízott és Vörs Község Önkormányzata külön megállapodásban rögzítik.

A balatonberényi rendelő vonatkozásában Balatonberény Község Önkormányzata és a Megbízott a rezsi költségek tekintetében akként állapodnak meg, hogy a rendelő rezsiköltségei közül a víz-, áram-, és gázfogyasztás költségéből – figyelemmel a védőnői helyiségre – 60 %-ot a Megbízott, míg 40 %-ot Balatonberény Község Önkormányzata köteles megfizetni. Balatonberény Község Önkormányzata által a szolgáltató felé megfizetett összeg 60 %-át a Megbízott utólagosan az Önkormányzat által kibocsátott számla ellenében fizeti meg.

Balatonberény Község Önkormányzata és Megbízott rögzítik, hogy az Önkormányzat a műszaki lehetőségekhez és anyagi forrásaihoz képest – saját költségén – külön mérőórákat kíván felszereltetni a rendelőhelyiséget és a védőnői helyiséget is magában foglaló ingatlanban, minek megvalósulása esetén, annak időpontjától Megbízott a ténylegesen mért fogyasztása alapján köteles megfizetni a fenti rezsiköltségeket.

A háziorvosi tevékenység és a védőnői szolgálat működésének biztosításaként a munkahelyekre elfogadott hőmérsékletet a Megbízottnak biztosítania kell.”

Dr. Belina Csaba háziorvos kérelme arra irányult, hogy a háziorvosi rendelő működtetése körében felmerülő teljes rezsiköltséget (víz, villany, gáz) az önkormányzat vállalja át. Kérelmét azzal indokolta, hogy a 2022. augusztus 1-től életbe lépő rezsicsökkentés részleges megszűntetése miatt a közműszolgáltatások díjai drasztikusan emelkedni fognak, ezzel párhuzamosan azonban a praxisfinanszírozás összege nem változik. A megemelkedett rezsiköltségek, illetve az elégtelen finanszírozás miatt a rendelő működtetését - ezáltal a folyamatos és zökkenőmentes betegellátást – nem tudja garantálni.

Kérelméhez csatolta a Balatonberény, Béke u. 2. szám alatti fogyasztóhely 2021.07.14-2022.06.30. közötti időszakra vonatkozó villamosenergia elszámoló számla másolatát, melyből megállapíthatóan az éves fogyasztás 3.404 kWh volt A1-es díjszabás alapján, 105.592 Ft +27% ÁFA összegben.

Kérelmező csatolt továbbá egy havi vízdíjszámlát 2.320 Ft számlaértékkel (a számla másolatában a fogyasztó személye és a fogyasztási hely nem megállapítható.)

Kérelmében előadta továbbá, hogy a későbbiekben mellékeli a 2021-2022 év végelszámoló közműszolgáltató számláinak másolatát is.

A műszaki, valamint a pénzügyi csoport tájékoztatása szerint a Balatonberény, Béke u 2. szám alatti fogyasztási helyen a villanyóra a Belina és Társa Kft, míg a gázóra Balatonberény Község Önkormányzata nevén van.

Az elszámoló számlák alapján az orvosi rendelő és védőnői szolgálat éves villamosenergia fogyasztása az utolsó leolvasás alapján 3.404 kWh volt, amely meghaladja az átlagfogyasztást.

A gázszolgáltatás esetében a megküldött elszámoló számla szerint 2021.07.14. és 2022.07.11. közötti időszakban összesen 1.433,63 m3 volt a fogyasztás, amely átlagfogyasztás alatti mennyiség.

Önkormányzatunk minden hónapban a gáz, villany és vízdíj fogyasztás 40 %-át fizeti meg - kölcsönös számlázás alapján - a Kft. részére. Ezen túlmenően fizeti az internetszolgáltatás díját, amely 6.825 Ft/hó, a szemétszállítási díjat, amely 2022. I. negyedévében 4.614 Ft összeget tett ki, valamint a txnet program díját évi 113.000 Ft összegben.

A rendelőintézett feletti, dr. Belina Csaba háziorvos bérleményében lévő lakás tudomásunk szerint a villanyfogyasztás vonatkozásában külön mérőórával rendelkezik.

Deák Tamás polgármester úr tájékoztatása szerint Vörs Község Önkormányzat Képviselő-testülete határozatával átvállalta a tulajdonában lévő és felerészben orvosi rendelőként funkcionáló épület rezsiköltségének díját (víz, villany, gáz), amely a vörsi önkormányzat számára havonta kb. 5-10.000 Ft összegű kiadást jelent. A háziorvosi betegellátással kapcsolatosan a vörsi önkormányzatnak egyéb kiadása nem merül fel.

A kormányzati tájékoztatások alapján várható, hogy a közszolgáltatások finanszírozásában figyelembe veszik az energiaárak emelkedését, ezáltal az egészségügyi alapellátást biztosító háziorvosok 2023. évtől várhatóan emelt összegű finanszírozást kapnak a Nemzeti Egészségbiztosítási Alapkezelőtől (NEAK).

A Belina és Társa Egészségügyi Kft-vel megkötött megbízási szerződés módosítását fenti ok miatt nem javasolom, mivel ezzel egy tartós jogi helyzetet (kötelezettség-vállalást) teremtenénk a jövőre nézve úgy, hogy mindkét szerződő fél vonatkozásában a várható rezsikiadások összege, az esetleges állami kompenzáció lehetősége még nem ismert.

Továbbá terveink szerint hamarosan sor kerülhet a jelenlegi orvosi rendelő épületének felújítással együtt járó energetikai korszerűsítésére. Sikeres pályázat esetén az orvosi rendelő felújításával, bővítésével, a pályázat keretében beszerzésre kerülő orvosi eszközök üzemeltetetésével kapcsolatosan várhatóan a rezsi és egyéb jellegű kiadások összege is változni fog, amellyel egyelőre tervezni nem tudunk.

Javaslom ezért, hogy átmeneti időszakra, 2022. augusztus 1. - december 31. között az önkormányzat vállalja át az orvosi rendelő működtetésének teljes rezsiköltségét, azzal, hogy 2023. január 01-től a kormányzati intézkedések ismeretében – amennyiben dr. Belina Csaba ismételten a szerződés módosítását kezdeményezi - a T. Képviselő-testület újra tárgyalja meg a kérés költségvetési hátterét és teljesíthetőségének lehetőségét.

Kérem a T. Képviselő-testületet, hogy dr. Belina Csaba jelen kérelmében foglaltakat szíveskedjen megvitatni, dönteni a kérelemnek történő helyt adás, vagy esetlegesen egy 2022. év végéig szóló támogatás megítéléséről, melynek keretében önkormányzatunk augusztus hónaptól ez év végéig terjedő időszakra a háziorvosi rendelő rezsiköltséget az éves tartalék terhére átvállalja és megfizeti.

1. **Határozati javaslat:**

Balatonberény Község Önkormányzat Képviselő-testülete Dr. Belina Csaba háziorvos megbízási szerződés módosítására irányuló kérelmét megismerte, megtárgyalta és az önkormányzat, valamint a Belina és Társa Egészségügyi Kft. között létrejött „Önálló orvosi tevékenység végzéséről szóló megbízási szerződés” módosítását nem támogatja.

Határidő: Dr. Belina Csaba háziorvos értesítésére 8 nap

Felelős: Druskoczi Tünde polgármester

1. **Határozati javaslat:**
2. Balatonberény Község Önkormányzat Képviselő-testülete Dr. Belina Csaba háziorvos megbízási szerződés módosítására irányuló kérelmét megismerte, megtárgyalta és a szerződésmódosítás mellőzése mellett, külön megállapodásban rögzítve a Belina és Társa Egészségügyi Kft. részére a balatonberényi háziorvosi rendelő fenntartási költségeihez történő hozzájárulás címén 2022. augusztus 1. napjától 2022. december 31. napjáig terjedő időszakban a felhasznált víz, gáz, -és villamosenergiafogyás díját a szolgáltató által kibocsátott számla alapján teljes összegében a 2022. évi költségvetés általános tartaléka terhére megfizeti.
3. A képviselő-testület a 2023. évi további támogatásról - Dr. Belina Csaba háziorvos ismételt kérelme esetén - a 2023. évi költségvetés elfogadása keretében dönt.

Határidő: Dr. Belina Csaba háziorvos és pénzügyi csoport értesítésére 8 nap

Felelős: Druskoczi Tünde polgármester

Druskoczi Tünde sk

polgármester