**ELŐTERJESZTÉS**



**BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE**

**2022. augusztus 11-i rendkívüli nyilvános**

**ülésére**

**TÁRGY:**

**Döntés a helyi termelői piac nyitásáról, valamint az üzemeltetésével kapcsolatos feladatokról**

**ELŐADÓ:**

**Druskoczi Tünde**

**polgármester**

**Tisztelt Képviselő-testület!**

Községünkben a 38/11 hrsz-ú területen, a jelenleg Spar üzlet mögötti parkoló területének egy részén kialakításra került egy fedett piactér, amely gyakorlatilag azóta is használaton kívül lévő, funkció nélküli terület.

Jelen előterjesztésben javaslatot teszek a T. Képviselő-testületnek egy saját működtetésű helyi termelői piac kialakítására, arra, hogy a piacteret olyan „helyi termelői piac”-ként hasznosítsuk, melynek fenntartója Balatonberény Község Önkormányzata, míg üzemeltetője a Balatonberényi Nonprofit Kft. lenne.

2012-ben Magyarországon a kereskedelemről szóló 2005. évi CLXIV. törvényben is definiáltan meghatározásra került a „helyi termelői piac”, mint életszerű, a hagyomány által már biztonságát bizonyított könnyített, de még elégséges higiéniai körülmények mellett működő árusítási forma.

A helyi termelői piacok létrehozásának alapvető célja az volt, hogy megkönnyítse a kistermelők által megtermelt alaptermékek, és azokból előállított élelmiszerek eljuttatását a fogyasztókhoz.

A helyi termelői piac olyan piac, ahol a kistermelő a piac fekvése szerinti megyében, vagy a piac 40 km-es körzetében működő gazdaságából származó mezőgazdasági, illetve élelmiszeripari termékét értékesítheti.

A termelői piacok megfelelnek a biztonságos közvetlen termelői élelmiszer értékesítés feltételeinek. A termelők által, a saját gazdaságban megtermelt növények és felnevelt állatok jelképei a vidék társadalmi megbecsülésének éppen úgy, mint az elsődleges termelésen alapuló értékesítés céljából előállított élelmiszerek.

Helyi termelői piac kialakítása tehát a helyi és környező településeken mezőgazdasági termeléssel foglalkozó őstermelők, helyi termelők számára szezonális jelleggel, heti rendszerességgel értékesítési lehetőséget -ezáltal bevételi forrást -teremtene, melynek célcsoportja nem csupán a helyi lakosság, hanem a környező településekről érkezők, valamint az ide látógató turisták, vendégek lennének, emelve ezzel is községünk turisztikai színvonalát, segítve a helyi fogyasztási igények kielégítését jó minőségű, helyben termesztett, illetve előállított, főleg agrártermékekkel.

Helyi termelői piac olyan területen tartható, amely erre a célra terület-használati, településünk esetében az önkormányzat, mint tulajdonos hozzájárulásával rendelkezik.

A helyi termelői piac létesítéséhez nem szükséges engedély, az üzemeltetésére irányuló szándékot a fenntartónak/üzemeltetőnek a piac helye szerint illetékes települési jegyzőnél kell bejelentenie.

A helyi termelői piac üzemeltetésére irányuló bejelentésnek az alábbiakat kell tartalmaznia:

• a fenntartó nevét, címét, székhelyét, elektronikus levelezési címét, amennyiben azzal rendelkezik;

• a fenntartó cégjegyzékszámát, egyéni vállalkozói nyilvántartási számát, vagy bírósági nyilvántartásba vételi számát;

• az üzemeltető nevét, címét, székhelyét, elektronikus levelezési címét, amennyiben azzal rendelkezik;

• a helyi termelői piac címét, helyrajzi számát;

• a terület használatának jogcímét;

• a piac nyitva tartási idejét

A helyi termelői piac kialakításának indításához első lépésként a képviselő-testület döntése szükséges.

A piac **fenntartója** a piac helyszínéül szolgáló terület, ingatlan tulajdonosa, bérlője vagy más jogcímen használója, aki a piacon kereskedelmi tevékenységet folytatók részére a helyhasználatot biztosítja, és aki a piacon kereskedelmi tevékenységet folytatók részére a kereskedelmet kiszolgáló szolgáltatási tevékenység folytatásáért felelős.

A piac **üzemeltetője**a fenntartó vagy a fenntartó által kijelölt, a piac vezetését, illetve annak működtetésével kapcsolatos feladatokat ellátó személy, aki a fenntartó nevében eljárni jogosult.

Amennyiben a T. Képviselő-testület támogatja javaslatom, a piac fenntartója Balatonberény Község Önkormányzata, míg üzemeltetője a Balatonberényi Településüzemeltetési és Fejlesztési Nonprofit Közhasznú Kft. lenne.

A piacon csak azon őstermelők, kistermelők és kézművesek árusíthatnak, akik áruik  
előállításához és értékesítéséhez szükséges valamennyi szakhatósági engedéllyel és a  
kötelező nyilvántartásokkal rendelkeznek. Árusítani csak az üzemeltető által kibocsátott regisztrációs nyomtatvány kitöltése után lehetséges. Az árusítás az élelmiszerlánc-biztonsági hatóság előírásai betartásával folytatható.  
Az üzemeltető fog felelni azért, ha a piac területén jogszabály által tiltott tevékenység, vagy tiltott termék értékesítése ne történjen, míg az árusok felelőssége az élelmiszer- higiénia garantálása.

Az üzemeltető képviselője ellenőrizheti a piacra bevitt és ott forgalmazott áruk  
minőségét, osztályba sorolását, valamint valamennyi, a kereskedés vagy az  
élelmiszerbiztonság rendjét szabályozó jogszabályi előírás betartását, a szakhatósági (tűzvédelmi, egészségügyi, vagyonvédelmi, munkavédelmi stb.) előírások betartását.

Javaslatom, hogy a helyi termelői piac minden év **május 1-től október 31-ig**, heti két alkalommal (kedden és csütörtökön) 7 órától 12 óráig tartson nyitva. Ezeken a napokon egyik környező település sem tart piacnapot, így az ottani kistermelők – a jogszabályokban rögzített távolsági előírásokat betartva - Berényben is értékesíthetnék termékeiket.

A piac működtetése során az üzemeltetői feladatok előreláthatólag az alábbi tevékenységeket foglalnák magukba:

- piac területének rendben tartása, takarítása;

- piacnapokon a terület felügyelete, ellenőrzése

- a piacon árusító kistermelőkről napi nyilvántartás vezetése (55/2009 (III.13.) Korm. Rendelet alapján);

- a hulladékok elkülönített gyűjtését szolgáló hulladéktárolók biztosítása;

- helypénz beszedése

**A nyilvántartásban szerepelnie kell:**- az árusító nevének és címének  
- gazdaságának, illetve a termelés és előállítás helyének  
- regisztrációs számának  
- az árusított termékeknek.  
A nyilvántartást köteles a helyi termelői piac üzemeltetője 60 napig megőrizni és az ellenőrző hatóság kérésére bemutatni

Az árusítható termékek körét a piaci rendtartás/üzemeltetési szabályzat tartalmazná.

Az árusítás helye az ingatlan-nyilvántartásban „kivett piac”-ként megjelölt, Balatonberény, Kossuth u. 38/11 hrsz.-ú területnek a már korábban kialakított 10,5 m X 18 m, összesen 190 m2 nagyságú, árusító pavilonnal beépített része lenne. Az erre vonatkozó vázrajzokat az előterjesztéshez mellékelem.

Javaslom, hogy ebben az évben a helyi termelői piacon történő árusítás díjmentes legyen, valamint szükséges az üzemeltető által piaci rendtartás/üzemeltetési szabályzat megalkotása és kihelyezése az árusítók és vásárlók tájékoztatása céljából.

Az üzemeltető személyének és az üzemeltetésnek további feltétele a Balatonberényi Nonprofit Kft-vel megkötött feladatátadási szerződés módosítása, melyet előterjesztésemhez csatolok.

Javasolom, hogy a szerződésmódosítás keretében a T. Képviselő-testület a feladatátadási szerződésben az „egyéb városüzemeltetési feladatok” körét egészítse ki az alábbiakkal:

**"kistermelők, őstermelők számára- jogszabályban meghatározott termékeik értékesítési lehetőségeinek biztosítása, ideértve a hétvégi árusítás lehetőségét is”**

**Határozati javaslat:**

a) Balatonberény Község Önkormányzatának Képviselő-testülete Balatonberény községben helyi termelői piac kialakítása mellett dönt az alábbi feltételekkel:

-Fenntartó: Balatonberény Község Önkormányzata

-Üzemeltető: Balatonberényi Településüzemeltetési és Fejlesztési Nonprofit Közhasznú Kft.

-Piac elnevezése: „Kék Tó” helyi termelői piac

-Piac címe: Balatonberény, Kossuth utca 38/11 hrsz.

-Piac nyitvatartási ideje: minden év május 1. és október 31. napja közötti időszakban kedd és csütörtöki napokon 7-12 óra között

b) A képviselő-testület Balatonberény Község Önkormányzata és a Balatonberényi Településüzemeltetési és Fejlesztési Nonprofit Közhasznú Kft. között 2013. június 4. napján megkötött közszolgáltatási (feladatátadási) szerződést akként módosítja, hogy az egyéb városüzemeltetési feladatok körét az alábbiakkal egészíti ki:"kistermelők, őstermelők számára jogszabályban meghatározott termékeik értékesítési lehetőségeinek biztosítása, ideértve a hétvégi árusítás lehetőségét is”.

A képviselő-testület felhatalmazza a polgármestert a módosításokkal egységes szerkezetbe foglalt szerződés aláírására.

c) A képviselő-testület felkéri az üzemeltető képviselőjét, hogy a helyi termelői piac engedélyezési folyamatát kezdeményezze.

Határidő: 8 nap

Felelős: Druskoczi Tünde polgármester

Druskoczi Tünde sk.

polgármester