ELŐTERJESZTÉS

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE

2022. augusztus 11-i rendkívüli nyilvános

ülésére

Tárgy:

A közterületek használatáról szóló önkormányzati rendelet felülvizsgálata

Előadó:

Mestyán Valéria

címzetes főjegyző

**Tisztelt Képviselő-testület!**

Az utóbbi időben a Kúriai Önkormányzati Tanácsának több döntése is született arra vonatkozóan, hogy az önkormányzatok - elsősorban a közterületek használatáról szóló rendeleteikben- a helyi közutak közlekedési célú használatáért fizetési kötelezettséget, ún. „úthasználati díjat” állapítottak meg. A Kúria határozataiban kihangsúlyozta, hogy nincs olyan törvényi előírás, amely a helyi önkormányzatokat felhatalmazná arra, hogy az általa létesített közút közlekedési célú használatáért, illetve annak fokozott igénybe vételéért úthasználati díjat állapítsanak meg, ezért ezek a rendelkezések más jogszabályba ütköznek, és azokat megsemmisítette.

A behajtási engedélyekhez kapcsolódó, díjfizetési kötelezettséget előíró önkormányzati rendeletekről a Miniszterelnökség tájékoztatást kért a megyei kormányhivataloktól, melynek keretében a Somogy Megyei Kormányhivatal is felhívta önkormányzatunkat, hogy a közterületek használatáról szóló, jelenleg hatályos 8/2015.(VI.26.) önkormányzati rendelet 1. mellékletének 12. pontját hatályon kívül kell helyezni legkésőbb 2022. augusztus 15. napjáig.

Balatonberény Község Önkormányzata 2015. évben alkotta meg a közterületek használatáról szóló 8/2015.(VI.26.) önkormányzati rendeletét, melynek felülvizsgálatára a Somogy Megyei Kormányhivatal felhívásán túl a megalkotás óta eltelt hosszú időszak, a megváltozott jogi környezet, az eltelt évek gyakorlati tapasztalatai, a felmerült újabb élethelyzetek kezelése miatt is szükség van. 2015. óta a rendelet, így a megállapított közterület-használati díjak sem kerültek módosításra, a kormány veszélyhelyzeti intézkedéseire tekintettel az elmúlt években a fizetendő díjak emelésére, illetve új díjak bevezetésére nem is volt jogi lehetőség. A rendelet-tervezet a korábbi rendelethez képest részletesebb és egyértelműbb szabályozást, annak 1. melléklete új díjstruktúrát tartalmaz.

A rendelet-tervezet –a korábbihoz képest változásként- 2. mellékletként tartalmazza a közterület-használat engedélyezése iránti kérelem formanyomtatványát.

A közterületet ugyan bárki szabadon használhatja, azonban ennek igénybe vétele csak szabályozott módon történhet, melynek a képviselő-testület eredeti jogalkotói hatáskörben eljárva, önkormányzati rendelet megalkotásával tesz eleget. A helyi szabályozás elsősorban a közösség érdekeit védi, de lehetőséget is ad a közterület időleges elfoglalására kereskedelmi és egyéb célból közterület-használati díj megfizetése ellenében.

A közterület-használat önkormányzati hatósági ügy, a közterület használatára vonatkozó kérelmeket az önkormányzat, mint közhatalom dönti el és nem, mint tulajdonos. A közterület-használat engedélyezésére a fenti jogi jellegből adódóan az általános közigazgatási rendtartásról szóló 2016. évi CL. törvény (Ákr.) rendelkezéseit kell alkalmazni és nem a polgári jog szabályait. A korábbi rendeletben, valamint a jelenlegi rendelet-tervezetben is a közterület-használat engedélyezésével kapcsolatos hatáskört a képviselő-testület a polgármesterre ruházta/ruházza át.

Ennek gyakorlati indoka többek között, hogy ezekre az eljárásokra az Ákr. 50.§ (1) bekezdés b) pontja 8 napos ügyintézési határidőt ír elő.

Főbb változások a jelenleg hatályos rendelethez képest:

* az értelmező rendelkezések pontosításra, illetve kiegészítésre kerültek a mozgóbolt, alkalmi árusítás, idényjellegű árusítás, üzleti előkert fogalom meghatározásával,
* a rendelet-tervezet 3.§-a megfogalmazza a közterület rendeltetéstől eltérő célú használatát,
* a közterület-használati engedélyezés esetei pontosításra, illetve kiegészítésre kerültek, így például közterületen kerékpártároló, napernyő, köztéri bútorzat, virágláda, díszkő elhelyezéséhez, cserje, vagy fás szárú növény ültetéséhez is előzetesen közterület-használati engedélyt kell kérni,
* a rendelet-tervezet kibővítette azokat az eseteket, amikor a közterület-használat nem engedélyezhető, részben igazodva a településkép védelméről szóló önkormányzati rendelethez. Üzemképtelen gépjármű, lakókocsi, karosszéria, utánfutó, pótkocsi, 3,5 t össztömeget meghaladó gépjármű közterületen egyáltalán nem tárolható, míg üzemképes, vagy műszaki állapota miatt tovább haladásra képtelen gépjármű maximum 3 napig tárolható közterületen. Büfé-kocsi, kereskedelmi, vagy vendéglátó célból átalakított lakókocsi közterületen kizárólag alkalmi rendezvény esetén helyezhető el,
* kibővítésre kerültek a közterület-használat engedélyezése iránti kérelem, valamint a közterület-használatot engedélyező határozat tartalmi elemei, a kérelemhez csatolandó dokumentumok felsorolása,
* a közterület-használati díj körében a rendelet-tervezet bevezeti a díjfizetés alóli általános és egyedi mentesség, valamint a részletfizetés kedvezményét.
* a rendelet-tervezet 1. melléklete tartalmazza a közterület-használatért fizetendő díjakat. A korábbi díjmegállapításhoz képest részletesebb, például eltérő jellegénél fogva a közterületen történő árusításra különböző díjtételek kerültek megállapításra. Az építőanyag és tüzelőanyag közterületen történő tárolásának díja- részben állampolgári jelzések alapján- csökkentésre került, de általánosságban a közterület-használati díjak emelésére került sor. A közterület-használati díjak ÁFA- mentesek.

**A megengedett össztömeg feletti gépjárművek behajtásához kapcsolódó útigénybe vételi díj (jelenleg hatályos rendeletben 20.000 Ft/nap) a rendelet-tervezetben mellőzésre került.**

Összehasonlító táblázat:

**Közterület-használati díjak**

|  |  |  |  |
| --- | --- | --- | --- |
|  | **Közterület-használat megnevezése** | **Régi díjtétel** | **Tervezett (új) díjtétel** |
| **1** | A közterületbe 10 cm-en túl benyúló üzlethomlokzat (portál, kirakatszekrény, hirdető berendezés stb.) | 2.400 Ft/m2/hó | 3.000 Ft/m2/hó |
| **2** | Árusító és egyéb fülke, árusításra szolgáló pavilon elhelyezése, kivéve: önkormányzat által szervezett alkalmi rendezvényekhez kapcsolódó közterület-használat | 10.000 Ft/m2/hó | 5. 000 Ft/m2/hó |
| **3** | Géperejű bérkocsik, taxik állomáshelye | 50.000 Ft/gk/év | 50 000 Ft/gk/év |
| **4** | önkormányzati tulajdonú közút nem közúti közlekedési célú használata (például: felvonulás, állati erővel vontatott járművel végzett turisztikai szolgáltatás, sportverseny) | Állati erővel vontatott járművel végzett turisztikai szolgáltatás  10.000 Ft/hó | 10. 000 Ft/nap |
| **5** | Üzleti hirdető berendezés (reklámtábla), tájékoztató tábla elhelyezése | Üdülési igényben: 3. 000 Ft/m2/hó  Üdülési idényen kívül 500 Ft/m2/hó | Üdülési igényben: 5. 000 Ft/m2/hó  Üdülési idényen kívül 1.000 Ft/m2/hó |
| **6** | Építési munkával kapcsolatos állvány, építőanyag, konténer, építési törmelék és egyéb ömlesztett anyag ideiglenes elhelyezése | 500 Ft/m2/nap | 300 Ft/m2/nap |
|  | háztartási tüzelőanyag ideiglenes elhelyezése | 500 Ft/m2/nap | 200/m2/nap |
| **7** | közterület bontása | 500 Ft/m2/nap | 500 Ft/m2/nap |
| **8** | üzleti előkert | 500 Ft/m2/hó | 2.000 Ft/m2/hó |
| **9** | Kiállítás, vásár, mutatványos, cirkuszi tevékenység | 500 Ft/m2/nap | 500 Ft/m2/nap |
| **10** | idényjellegű árusítás | ------ | 2.000 Ft/m2/hó |
| **11** | mozgóárusítás (pl. kosár, tricikli, fagylaltos kocsi) | 500 Ft/m2/nap | 5.000 Ft/nap |
| **12** | alkalmi árusítás, árubemutatás céljából reklámozás célú áru kirakása | 500 Ft/m2/nap | 5.000 Ft/nap max. 10 m2-ig, 10 m2 fölött minden megkezdett m2-ként további 1.000 Ft/m2/nap |
| **13** | mozgóbolti árusítás  - üdülési igényben:  - üdülési idényen kívül: | 3.000 Ft/nap  1.000 Ft/nap | 3.000 Ft/nap  1.000 Ft/nap |
| **14** | sport, kulturális és ünnepi rendezvény | ---------------- | 20.000 Ft/nap |
| **15** | kerékpártároló, napernyő, köztéri bútor elhelyezése | ------------------------- | 1.000 Ft/m2/hó |
| **16** | közterületen lévő, vagy közterületbe nyúló árusító automata, egyéb árusító berendezés elhelyezése | -------------------- | 10.000 Ft/m2/hó |
| **17** | portrérajzolás, utcazenélés, festés és művészeti tevékenység folytatása | ------------------- | 3.000 Ft/nap |
| **18** | Helyi építési szabályzatban meghatározott kialakítandó parkolóhely gépkocsinkénti egyszeri megváltása: | 100.000 Ft | 500.000 Ft |

Kérem a rendelet-tervezet megvitatását, az esetleges módosító javaslatok megtételét.

Balatonberény, 2022. augusztus 4.

Mestyán Valéria sk

címzetes főjegyző